钦定古今图书集成/理学汇编/学行典/第078卷 > 明敖英慎言集训 > 《戒戏言》
## 钦定古今图书集成/理学汇编/学行典/第078卷 > 明敖英慎言集训 > 《戒戏言》

《徐伟长》曰：“君子无戏谑之言，故虽妻妾不得而黩也，
虽朋友不得而狎也。”

颜鲁公曰：“君子无苟戏。”

《张子》曰：“戏言出于思也，谓非己心不明也，欲人无己
疑不能也。　戏谑不惟害事，志亦为气所流，不戏谑
亦是持志之一端。”

《刘道原》曰：“吾有一失，戏谑不知止。”

潜室陈氏曰：“德盛者必不狎侮”，今虽大人先生，犹有
戏语，皆是未过此一关。

薛文清公曰：“戏谑最害事，后虽有诚实之言，人亦弗
之信矣。　戏谑甚则气荡，而心亦为所移。不戏谑亦养气之端。”

英曰：夫戏谑，所以动荡神爽，而宣洽情况者也。故武公善戏，而诗人美之。夫子于子游，亦曰：“前言戏之耳。” 顾予岂敢恶绝此哉？第虑或匪其人，或匪其时，漫然谑浪而至于虐，无益也。不戏不犹愈乎？